Neuvoston 29 päivänä kesäkuuta 1995 vahvistama YHTEINEN KANTA (EY) N:o 13/95 neuvoston päätöksen antamiseksi toiminnan määrittämisestä suotuisamman kehitysympäristön luomiseksi Euroopan laajuisille energiaverkoille



Virallinen lehti nro C 216 , 21/08/1995 s. 0038



Neuvoston 29 päivänä kesäkuuta 1995 vahvistama YHTEINEN KANTA (EY) N:o 13/95 neuvoston päätöksen antamiseksi toiminnan määrittämisestä suotuisamman kehitysympäristön luomiseksi Euroopan laajuisille energiaverkoille (95/C 216/05) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 129 d artiklan kolmannen kohdan, ottaa huomioon komission ehdotuksen(1), ottaa huomioon talous- ja sosiaalikomitean lausunnon(2), ottaa huomioon alueiden komitean lausunnon(3), noudattaa perustamissopimuksen 189 c artiklassa määrättyä menettelyä(4), sekä katsoo, että suotuisamman kehitysympäristön luominen Euroopan laajuisille energiaverkoille sisältyy perustamissopimuksen 129 c artiklassa tarkoitettuihin toimintaperiaatteisiin ja siitä on määrätty Euroopan laajuisia energiaverkkoja koskevien suuntaviivojen vahvistamisesta tehdyssä Euroopan parlamentin ja neuvoston päätöksessä . . ., energian sisämarkkinoiden toteuttaminen edellyttää, että tehdyt aloitteet liitetään osaksi energia-alan kokonaisstrategiaa, jossa ei määritellä ainoastaan yhteisön pääasiallisia perusteita ja tavoitteita tällä alalla, vaan sen lisäksi ja erityisesti energiatuotteiden markkinoiden vapauttamisen ehdot, Euroopan laajuisten energiaverkkojen perustamisen ja kehittämisen on alennettava energian hankintahintaa ja edistettävä siten taloudellisen kasvun elpymistä, työllisyyden kehitystä ja Euroopan talouden kilpailukykyä, suotuisamman kehitysympäristön luomisen olisi pääasiallisesti kannustettava verkoista vastaavien laitosten teknistä yhteistyötä ja helpotettava jäsenvaltioiden verkkohankkeita koskevien lupamenettelyiden täytäntöönpanoa viivytysten välttämiseksi, päätöksessä yksilöityjen yhteistä etua koskevien hankkeiden toteuttamisen nopeuttamiseksi on tarpeen, että yhteisö voi tukea näitä hankkeita edistäviä rahoituspyrkimyksiä Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen määräysten mukaisesti, ja muilla yhteisön käytössä olevilla rahoitusvälineillä, kuten rakennerahastoilla, Euroopan investointirahastolla, Euroopan investointipankin interventioilla ja kolmansien maiden hyväksi tehdyillä ohjelmilla voitaisiin vaikuttaa ja, tietyissä tapauksissa ratkaisevasti, päätöksessä yksilöityjen yhteistä etua koskevien hankkeiden toteuttamiseen, ON TEHNYT TÄMÄN PÄÄTÖKSEN: 1 artikla Tässä päätöksessä yksilöidään toimet suotuisamman kehitysympäristön luomiseksi Euroopan laajuisiin energiaverkkoihin liittyvien yhteistä etua koskevien hankkeiden toteuttamiseksi ja näiden verkkojen yhteentoimivuuden aikaan saamiseksi yhteisön tasolla. 2 artikla 1. Suotuisamman kehitysympäristön luomiseksi Euroopan laajuisille energiaverkoille yhteisö kiinnittää erityistä huomiota seuraaviin toimiin ja edistää niitä siinä määrin kuin on tarpeen: - teknistä yhteistyötä koskevien hankkeiden toteuttamista Euroopan laajuisista energiaverkoista vastaavien laitosten välillä, jotka osallistuvat päätöksen 2 artiklassa tarkoitettuun eurooppalaisten yhteenliitettyjen verkkojen moitteettomaan toimintaan, - jäsenvaltioiden välistä yhteistyötä keskinäisen neuvottelun avulla, jotta helpotettaisiin Euroopan laajuisia energiaverkkoja koskevien hankkeiden toteuttamiseksi tarvittavien lupamenettelyiden toteuttamista ja vähennettäisiin viivytyksiä. 2. Komissio tekee tiiviissä yhteistyössä kyseisten jäsenvaltioiden kanssa kaikki tarpeelliset aloitteet 1 kohdassa mainittujen toimien yhteensovittamiseksi. 3 artikla Jotta edistettäisiin rahoituksen kannalta suotuisamman kehitysympäristön luomista Euroopan laajuisille energiaverkoille, yhteisö: 1. voi antaa rahoitustukea Euroopan laajuisiin energiaverkkoihin liittyvälle toiminnalle. Näistä toimenpiteistä päättää komissio Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen mukaisesti, 2. ottaa huomioon päätöksessä yksilöidyt yhteistä etua koskevat hankkeet myönnettäessä näihin verkkoihin sovellettavia tukia yhteisön rahastojen, rahoitusvälineiden ja -ohjelmien puitteissa, näiden omia sääntöjä ja tarkoitusperiä noudattaen. 4 artikla Edellä 2 artiklassa tarkoitettujen toimien toteuttamisessa komissiota avustaa päätöksen 9 artiklan 1 kohdan mukaisesti perustettu komitea kyseisen artiklan 2 ja 3 kohdassa määrättyä menettelyä noudattaen. 5 artikla Komissio laatii joka toinen vuosi tämän päätöksen täytäntöönpanosta kertomuksen, jonka se antaa Euroopan parlamentille, neuvostolle, talous- ja sosiaalikomitealle ja alueiden komitealle. 6 artikla Tämä päätös on osoitettu kaikille jäsenvaltioille. Tehty . . . Neuvoston puolesta Puheenjohtaja (1) EYVL N:o C 72, 10.3.1994, s. 15 (2) EYVL N:o C 195, 18.7.1994, s. 33 (3) EYVL N:o C 217, 6.8.1994, s. 26 (4) Euroopan parlamentin lausunto annettu toukokuun 18 päivänä 1995 (EYVL N:o C 151, 19.6.1995), neuvoston yhteinen kanta vahvistettu . . . ja Euroopan parlamentin päätös tehty . . . (sitä ei ole vielä julkaistu virallisessa lehdessä). NEUVOSTON PERUSTELUT I. JOHDANTO 1. Komissio toimitti neuvostolle 8 päivänä helmikuuta 1994 perustamissopimuksen 129 d artiklan kolmanteen kohtaan perustuvan ehdotuksen toiminnan määrittämisestä suotuisamman kehitysympäristön luomiseksi Euroopan laajuisille energiaverkoille tehtäväksi neuvoston päätökseksi. 2. Euroopan parlamentti antoi lausuntonsa ensimmäisessä käsittelyssä 18 päivänä toukokuuta 1995. Talous- ja sosiaalikomitea antoi lausuntonsa 27 päivänä huhtikuuta 1994 ja alueiden komitea 17 päivänä toukokuuta 1994. Komissio esitti 31 päivänä toukokuuta 1995 neuvostolle perustamissopimuksen 189 a artiklan 2 kohdan perusteella muutetun ehdotuksen. 3. Neuvosto vahvisti kokouksessaan 29 päivänä kesäkuuta 1995 yhteisen kantansa perustamissopimuksen 189 c artiklan mukaisesti. II. TAVOITTEET 4. Päätösehdotuksessa määritetään perustamissopimuksen 129 c artiklassa tarkoitettujen toimintalinjojen puitteissa suotuisamman kehitysympäristön luomiseksi Euroopan laajuisille energiaverkoille täytäntöön pantavia toimintoja. Ehdotuksessa otetaan huomioon erityisesti teknistä yhteistyötä koskevien hankkeiden toteuttamiseen ja jäsenvaltioiden välistä lupamenettelyä koskevaan yhteistyöhön liittyvät näkökohdat. Lisäksi siinä viitataan mahdollisuuteen saada tämän alan rahoitustukea. III. YHTEISEN KANNAN TARKASTELU 5. Neuvosto hyväksyi seuraavat Euroopan parlamentin pyytämät ja komission muutettuun ehdotukseensa tekemät tekstiä tai asiasisältöä koskevat muutokset: - muutos 1 Neuvosto otti johdanto-osan toisessa kappaleessa olennaisilta osiltaan huomioon tämän Euroopan parlamentin muutoksen, jonka ansiosta tämä päätös voidaan sijoittaa energia-alan yleisiin puitteisiin. - muutos 2 Neuvosto otti johdanto-osan kolmannessa kappaleessa olennaisilta osiltaan huomioon Euroopan parlamentin pyytämän muutoksen, joka palauttaa mieliin tiettyjä, tämän päätöksen taustalla olevia tavoitteita. - muutos 4 Neuvosto otti 2 artiklan johdantokohdassa kirjaimellisesti huomioon tämän muutoksen tekstin. 6. Neuvosto ei hyväksynyt komission muutetussa ehdotuksessaan huomioon ottamaa muutosta 3 eikä muutosta 5, jota komissio ei hyväksynyt. Neuvosto katsoi, että kaikki määräykset, joiden tarkoituksena on rahoitustuen tarkka määrittely, olisi koottava yhteen tekstiin, toisin sanoen Euroopan laajuisten verkkojen rahoitusta koskevien yhteisten sääntöjen määrittämisestä annettuun neuvoston asetukseen. Lisäksi neuvosto ei hyväksynyt Euroopan parlamentin muutosta 6, koska se katsoi, että on suotavaa, että komitea, jonka tehtävänä on panna täytäntöön kummankin Euroopan laajuisia energiaverkkoja koskevan päätöksen määräykset, joilla vahvistetaan näitä verkkoja koskevat suuntaviivat ja määritetään toimintoja suotuisamman kehitysympäristön luomiseksi näille verkoille, olisi samantyyppinen.